b'\n_START_ARTICLE_\nLetak\n_START_SECTION_\nZgodovina in razvoj\n_START_PARAGRAPH_\nLetak spada med zgodnje oblike pisne komunikacije, avtorji so bili ve\xc4\x8dinoma anonimni. V 15. stoletju so nastajali zaradi komercialnih pobud, medtem ko danes iz politi\xc4\x8dnih. Komercialni letaki so bili t. i. "slikovni \xc4\x8dasopis" poznega srednjega veka. Prvi letaki niso bili poceni, saj je bil izvod vreden 1 do 5 ur obrtnikovega dela._NEWLINE_Ime "lete\xc4\x8di tisk" ali "lete\xc4\x8di list" je dobila ta oblika drobnega tiska v 18. stoletju. Ker je bila ve\xc4\x8dina prebivalstva nepismena, so bile pomemben element letaka ilustracije. Zavzemale so eno tretjino potiskane povr\xc5\xa1ine, izdelane so bile s tehniko lesoreza. Lastniki so letake ponosno obesili na doma\xc4\x8do steno ali omaro. Priljubljene so bile podobe eksoti\xc4\x8dnih \xc5\xbeivali in nepoznanih predmetov in daljnih krajev. Najstarej\xc5\xa1i ilustrirani letak Donnerstein von Ensishein (1492), delo Sebastiana Branta, prikazuje udar meteorita, ki so ga razumeli kot simbol, naznanilo nesre\xc4\x8de in opozorilo gospodi._NEWLINE_V ospredju so naslednje teme: senzacije, \xc4\x8dude\xc5\xbei, kriminalna dejanja (popisana v njihovi grobosti in obscenosti), naravne nesre\xc4\x8de, \xc4\x8dlovekovo spreobrnenje in pobolj\xc5\xa1anje, uteha oziroma tola\xc5\xbeba du\xc5\xa1e, politi\xc4\x8dne, voja\xc5\xa1ke novice in informacije (npr. pozivi sovra\xc5\xbenim vojakom k vdaji). Ilustrirani letaki so bili prostor prvih karikatur._NEWLINE_Propagandna bro\xc5\xa1ura ima za razliko od letaka ve\xc4\x8d kot eno stran. Propagandne bro\xc5\xa1ure so predniki dnevnega \xc4\x8dasopisa, modernega zvezka romanov ali navodil za uporabo. Namenjene so bile raz\xc5\xa1irjanju novic in sporo\xc4\x8dil ter v \xc4\x8dasu dru\xc5\xbebenih sprememb, kot je bila npr. mar\xc4\x8dna revolucija, dru\xc5\xbebeni mobilizaciji. Letaki so se uspe\xc5\xa1no izogibali oblastni cenzuri. V \xc4\x8dasu prve svetovne vojne so prina\xc5\xa1ali tudi protivojno sporo\xc4\x8dilo._NEWLINE_Od reformacije naprej postane letak bolj politi\xc4\x8dno obarvan. Slu\xc5\xbei kot sredstvo razlage, prikaza oziroma diskusije o verski vojni kot tudi o kme\xc4\x8dkih vojnah, v 17. stoletju zlasti zaradi 30 letne vojne. Danes letaki nagovarjajo \xc4\x8dim ve\xc4\x8dje in nediferencirane mno\xc5\xbeice in ve\xc4\x8dinoma vsebujejo reklamna sporo\xc4\x8dila.'